Diari Oficial de la Generalitat Valenciana


Sumari del DOGV 9989, del 21-11-2024 (2024/12717)

RESOLUCIÓ d’11 de novembre de 2024, de la Presidència de la Generalitat, sobre l'assignació de la línia específica del fons de cooperació municipal per a la lluita contra el despoblament dels municipis de la Comunitat Valenciana que correspon a cada entitat beneficiària, en l'exercici pressupostari 2024.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9989

Data del DOGV
:   21-11-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/12558

CVE
:   HGSD-O-7578-02665

Data del document
:   11-11-2024

Organisme emissor
:   Presidència de la Generalitat

Tipus de document
:   Resolució

Anàlisi jurídica

 Descriptors 

:   * municipi
    * migració rural
    * legislació
    * regió rural
    * desenvolupament rural
    * hàbitat rural
    * entitat local
    * comunitat rural
    * ajuda pública
    * administració local
    * despoblació

I. El Decret 120/2024, de 24 de setembre, del Consell, regula la línia específica del Fons de Cooperació Municipal per a la Lluita contra el Despoblament dels Municipis de la Comunitat Valenciana. Els criteris de zonificació del risc de despoblament que preveu l'article 15 de la Llei 5/2023, de 13 d'abril, integral de mesures contra el despoblament i per l'equitat territorial a la Comunitat Valenciana, han suposat una ampliació dels municipis que poden ser beneficiaris d'esta línia específica del fons, respecte de la regulació anterior.

De conformitat amb l'article 3, apartat 1, del Decret 120/2024, de 24 de setembre, este fons té naturalesa incondicionada i no finalista, i, per tant, la seua regulació, estan exclosos de l'aplicació del règim de subvencions, conforme al que es preveu en l'article 2, apartat 2, de la Llei 38/2003, de 17 de novembre, general de subvencions.

II. L'article 4 del Decret 120/2024, de 24 de setembre, del Consell, establix que els municipis beneficiaris del Fons de Cooperació Municipal contra el Despoblament seran determinats per aplicació del que es preveu en l'article 8, apartat 4, de la Llei 5/2023, de 13 d'abril, de la Generalitat, integral de mesures contra el despoblament i per l'equitat territorial en la Comunitat Valenciana, el qual, al seu torn, remet als criteris establits en els apartats 1 i 2 de l'article 15 d'esta llei, que determinen que es considera que un municipi es troba en risc de despoblament quan es complixen almenys quatre dels indicadors següents:

a) Densitat de població. Nombre d'habitants, segons l'últim padró vigent, inferior o igual als vint habitants per quilòmetre quadrat. El requisit de densitat de població es considera complit per tots els municipis amb un terme municipal inferior a un quilòmetre quadrat.

b) Creixement demogràfic. Taxa de creixement de la població en el període comprés en els últims vint anys: menor o igual al zero per cent (0 %).

c) Taxa de creixement vegetatiu. Percentatge que representa el saldo vegetatiu (diferència entre naixements i defuncions) dels últims vint anys sobre la població total segons l'últim padró vigent: menor o igual a menys deu per cent (-10 %).

d) Índex d'envelliment. Percentatge que representa la població major de 64 anys sobre la població menor de 16 anys, segons l'últim padró vigent: major o igual al dos-cents cinquanta per cent (250 %).

e) Índex de dependència. Quocient entre la suma de la població de menors de 16 anys i majors de 64 i la població de 16 a 64 anys segons l'últim padró vigent, multiplicat per cent: major o igual al seixanta per cent (60 %).

f) Taxa migratòria. Percentatge que representa el saldo migratori en el període comprés entre els últims deu anys (variacions residencials, altes menys baixes) sobre la població total, segons l'últim padró vigent: menor o igual a zero per cent (0 %).

També es consideren municipis en risc de despoblament aquells que, encara que no complisquen els requisits assenyalats, pertanguen a àrees funcionals amb una densitat demogràfica igual o inferior a 12,5 habitants per quilòmetre quadrat. Les àrees funcionals es determinaran de conformitat amb les dades oficials sobre demarcacions territorials inscrites en el Registre d'Entitats Locals de la Comunitat Valenciana, creat pel Decret 15/2011, de 18 de febrer, del Consell.

Així mateix, són considerats municipis en risc de despoblament aquells amb població inferior a 300 habitants.

Per la seua part, l'últim incís de l'apartat 4 de l'article 8 de la Llei 5/2023, de 13 d'abril, de la Generalitat, assenyala que mantenen la condició de beneficiaris durant l'exercici en què es produïsca esta circumstància aquells municipis que hagen deixat de ser-ho per deixar de complir els requisits exigits en este apartat.

III. De conformitat amb el que establix l'apartat 2 de l'article 6 del Decret 120/2024, de 24 de setembre, del Consell, l'assignació dels recursos econòmics que corresponga a cada entitat beneficiària s'efectuarà aplicant les regles de distribució següents:

«a) S'assignarà una quantitat fixa per cadascun dels municipis en risc de despoblació. L'import total distribuït mitjançant este criteri no podrà superar el cinquanta per cent de la quantitat pressupostada per a esta línia.

b) L'import restant del Fons es distribuirà en funció del nombre d'habitants de dret segons les xifres de població de conformitat amb les estadístiques oficials publicades per l'Institut Nacional d'Estadística, i tindran com a referència temporal la més pròxima a l'any anterior al de l'exercici pressupostari, ponderades pels següents coeficients aplicables a les xifres de població que consten en l’últim Padró municipal vigent:

D'1 a 500                    4,0

De 501 a 1.000           3,0

De 1.001 a 2.000        2,5

De 2.001 a 5.000        1,5

De 5.001 a 10.000      0,75

c) La resolució anual determinarà, en funció de la disponibilitat pressupostària, l'import mínim i l'import màxim, per municipi, sobre el resultat de l'aplicació de les regles anteriors.»

Realitzades les operacions necessàries per a la distribució de la línia específica del Fons de Cooperació Municipal per a la Lluita contra el Despoblament dels Municipis de la Comunitat Valenciana, els imports acumulats de les diferències d'arredoniment s'han distribuït a raó d'un euro entre els municipis, de menor a major població, fins a aconseguir l'import de 7.406.035 euros.

IV. A l'efecte del que es disposa en l'apartat 1 de l'article 6 del Decret 120/2024, de 24 de setembre, del Consell, s'ha procedit a convocar a la Comissió de Seguiment prevista en l'article 10 de la Llei 5/2021, de 5 de novembre, de la Generalitat, reguladora del Fons de Cooperació Municipal dels Municipis i Entitats Locals Menors de la Comunitat Valenciana, la qual, en la sessió del 23 d'octubre  de 2024, ha pres coneixement de la proposta d'adjudicació.

En virtut del que s'ha exposat, i atés que, de conformitat amb l'article 6.1 del Decret 120/2024, correspon, a la persona titular del departament amb competències en matèria d'administració local, emetre la resolució d'adjudicació de conformitat amb les regles de distribució contemplades en el decret esmentat, i reproduïdes en l'apartat IV de la present resolució, i, d'acord amb el que es disposa en el punt 1 de l'apartat tercer de la Resolució de 8 de novembre de 2023, del president de la Generalitat, per la qual delega determinades atribucions en diferents òrgans de la Presidència,

RESOLC

*Primer*

1. Distribuir la línia específica del Fons de Cooperació Municipal per a la Lluita contra el Despoblament dels Municipis de la Comunitat Valenciana per a 2024, mitjançant l'adjudicació dels imports de la transferència corresponents a esta línia, per una quantia global de set milions quatre-cents sis mil trenta-cinc euros (7.406.035,00 €), amb càrrec al pressupost de la Generalitat per a 2024, línia pressupostària T0013, capítol IV, del programa 125B00 Lluita contra el despoblament, a favor dels municipis de la Comunitat Valenciana que complixen els requisits dels articles 8 i 15 de la Llei 5/2023, de 13 d'abril, integral de mesures contra el despoblament i per l'equitat territorial en la Comunitat Valenciana, i que consten en l'annex d'esta resolució.

2. Els imports corresponents a cada entitat beneficiària s'adjudiquen de conformitat amb les següents regles de distribució definides en el decret:

a) S'assigna una quantitat fixa de 15.000 euros per cadascun dels municipis beneficiaris.

b) L'import restant del Fons es distribuïx en funció del nombre d'habitants de dret segons les xifres de població aprovades pel Govern que figuren en l'últim padró municipal vigent, ponderades pels següents coeficients correctors aplicables a cadascun dels diferents trams poblacionals de cada entitat beneficiària:

1. D'1 a 500                           4,00

2. De 501 a 1.000                  3,00

3. De 1.001 a 2.000               2,50

4. De 2.001 a 5.000               1,50

5. De 5.001 a 10.000             0,75

c) S'establix un import màxim de 60.000 euros per municipi sobre el resultat de l'aplicació de les dos regles anteriors.

*Segon*

Abonar els imports assignats a cada municipi en un únic pagament. Este abonament es realitzarà després de la comprovació del compliment, per les entitats beneficiàries, de l'obligació de presentar el compte general davant de la Sindicatura de Comptes, en els termes establits en la normativa reguladora d'esta.

Quant a la presentació de plans economicofinancers en els termes disposats en la Llei orgànica 2/2012, de 27 d'abril, d'estabilitat pressupostària i sostenibilitat financera, es manté, per a 2024, la pròrroga de la suspensió de les regles fiscals iniciada per a l'exercici 2020 (acords del Consell de Ministres de 26 de juliol de 2022, i del Congrés dels Diputats de 22 de setembre de 2022), i, per tant, no resulten d'aplicació les mesures correctives consistents en la presentació i l'aprovació de plans economicofinancers en relació amb els incompliments de regles fiscals constatats amb la liquidació del pressupost de 2023.

*Tercer*

Els municipis beneficiaris de les aportacions del Fons de Cooperació Municipal queden obligats, a més de les obligacions generals que els puguen afectar, a facilitar tota la informació que els siga requerida per la Sindicatura de Comptes i la Generalitat.

*Quart*

La present resolució es publicarà en el *Diari Oficial de la Generalitat Valenciana*, d'acord amb el que es disposa en l'article 45 de la Llei 39/2015, d'1 d'octubre, del procediment administratiu comú de les administracions públiques.

Contra la present resolució, que posa fi a la via administrativa, podran les persones interessades interposar, potestativament, un recurs de reposició davant el mateix òrgan que l'ha dictada en el termini d'un mes comptat des de l'endemà de la seua publicació, de conformitat amb el que es preveu en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, directament, un recurs contenciós administratiu davant la Sala Contenciosa Administrativa de Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació, de conformitat amb el que s'establix en els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa.

  

València, 11 de novembre de 2024

(p. d. Resolució 08.11.2023; DOGV 9282, 13.11.2023)

Cayetano García Ramírez

Secretari autonòmic de Presidència

Esta disposició conté annexos. Consulteu-ne la versió en PDF.